الابواب والتراجم لصحیح البخاری

الابواب والتراجم لصحیح البخاری عربی زبان میں تین جلدوں پر مشتمل صحیح بخاری کی شرح ہے جس کے مصنف محمد زکریا کاندھلوی ہیں۔ یہ کتاب حدیث کے معتبر ترین مجموعوں میں سے ایک، صحیح البخاری کے ابواب اور راویوں کے تجزیے اور وضاحت پر مبنی ہے۔ یہ شرح مصنف کی چالیس سالہ محنت کا ثمر ہے۔اس شرح میں کاندھلوی نے ستر ایسے اصول پیش کیے ہیں جو صحیح بخاری کے تراجمِ ابواب (ابواب کی سرخیوں) کو سمجھنے میں مدد دیتے ہیں۔ انھوں نے ہر باب پر کلام کیا ہے اور باب کی سرخی اور اس سے متعلقہ احادیث کے درمیان ربط و تعلق کی وضاحت کی ہے۔ یہ تصنیف ان مشکلات کا حل پیش کرتی ہے جن کا سامنا علما کو ان روابط کو قائم کرنے میں کرنا پڑتا تھا اور اس طرح یہ صحیح بخاری سے متعلق علمی بحث و تحقیق میں ایک اہم اضافہ ہے۔

 پس منظر 
حدیث کے مطالعہ میں صحیح بخاری کی اہمیت کو نمایاں کرنے والی وجوہات میں اس کے ابواب و تراجم شامل ہیں۔ علمِ حدیث کے ماہرین اور فنِ روایت کے پارکھوں نے ان کی روح اور باریکیوں کو سمجھنے کے لیے بھرپور کوششیں کی ہیں۔ صحیح بخاری کی کئی شروحات میں خاص طور پر ان ابواب اور تراجم پر توجہ مرکوز کی گئی ہے، جس کے نتیجے میں متعدد کتب اور رسائل وجود میں آئے۔ محمود حسن دیوبندی نے تراجمِ ابواب پر ایک مختصر رسالہ لکھنا شروع کیا تھا، مگر وہ مکمل نہ ہو سکا۔ انھوں نے اپنے رسالے میں تراجم سے متعلق پندرہ اصولوں کی نشان دہی کی تھی۔ اسی طرح شاہ ولی اللہ دہلوی نے ایک مختصر رسالہ تصنیف کیا جس میں انھوں نے  تراجم سے متعلق چودہ اصولوں کی وضاحت کی۔ محمد زکریا کاندھلوی نے اپنی زندگی کا ایک بڑا حصہ مطالعہِ حدیث کے لیے وقف کیا، جس میں انھوں نے صحیح بخاری کا بھی گہرا مطالعہ کیا۔ انھوں نے اپنی تحقیقات کو دستاویزی شکل دی اور محمود حسن دیوبندی، شاہ ولی اللہ اور رشید احمد گنگوہی کے رسائل کو یکجا کیا۔ اس کے علاوہ انھوں نے  موجودہ اصولوں میں اپنے ذاتی مرتب کردہ اصولوں کا اضافہ بھی کیا۔

1390 ہجری میں مدینہ منورہ میں  قیام کے دوران، زکریا کاندھلوی نے اس کتاب کے لیے گذشتہ چار دہائیوں کے لٹریچر کا مکمل جائزہ لیا۔ انھوں نے عبدالحفیظ مکی کے تعاون سے، ازسرِ نو غور و فکر کے بعد مزید وضاحتیں فراہم کیں اور اپنی بصیرت کو بہتر بنایا۔  نظر ثانی کے عمل میں محمد یونس جونپوری، سلمان مظاہری اور محمد عاقل سہارنپوری نے ان کی مدد کی۔

 حوالہ جات 



زمرہ:بھارتی مذہب متون
زمرہ:نان فکشن بھارتی کتابیں
زمرہ:بیسویں صدی کی بھارتی کتابیں
زمرہ:تصانیف محمد زکریا کاندھلوی
زمرہ:کتب فقہ حنفی
زمرہ:بیسویں صدی کی عربی کتابیں
زمرہ:عربی زبان میں کتابیں
زمرہ:صحیح بخاری کی شروحات
زمرہ:شروحات حدیث
زمرہ:اسلامی ادب
زمرہ:مرکزی موضوع ویکی ڈیٹا سے ماخوذ